钦定古今图书集成/明伦汇编/皇极典/第260卷 > 请广收人才疏 吕公著
## 钦定古今图书集成/明伦汇编/皇极典/第260卷 > 请广收人才疏 吕公著

臣伏睹近诏，举才行堪任升擢官。窃观陛下自临御
以来，虚心屈己，以待天下之士。士之起草茅小官而
超至显近者，不可胜数，然犹孜孜以求贤为急，诚欲
广收人才，无所遗弃。臣伏思自昔有为之君，不借贤
于异代，然唐虞之际，亦称“才难”，则世固未尝乏贤，而
人才亦不可多得。今陛下降《发中》之诏，非徒为虚文
“也。中外所举盖有百馀人，虽不能尽当，诚参考名实
而试用之，宜有可以塞厚望，应明指者。”臣又窃详今
日诏意，正欲达所未达。然数年以来，天下之士，陛下
素知其能，尝试以事，而就中闲散者尚多，恐其间亦
有才实忠厚，欲为国家宣力者，未必尽出于迂阔缪
戾而难用也。汉武帝时，公孙弘初举于朝，以不称旨
罢。后再以贤良举，帝亲擢为第一，不数年间，遂至宰
相。“由是观之，人固未易知，而士亦不可忽。何则？昔日
所试，或未能究其详，数年之间，其才业亦容有进。惟
陛下更任之事以观其能，或予之对以考其言，兼收
博纳，使各得自尽，则盛明之世，无滞才之叹，不胜幸
甚。”